Mistä on kyse? 2014: 2 215 kantelua

2013: 2 177 kantelua

Laillisuutta valvova oikeuskansleri sai viime vuonna ennätysmäärän kanteluita ratkaistavakseen. Valituksia tuli yhteensä 2 215, mikä on enemmän kuin koskaan aiemmin. Edellinen ennätys on vuodelta 2013, jolloin niitä tuli 2 177 ja sitä edellinen vuodelta 1983, jolloin oikeuskanslerina toimi aikansa superjulkkis Kai Korte.

Enimmät kantelut kohdistuivat viime vuonna poliisin, tuomioistuimen sekä sosiaali- ja terveydenhuollon viranomaistoimiin. Nämä keikkuvat kantelukärjessä vuosi vuoden perään.

Oikeuskanslerinvirastossa ei osata sanoa selkeää syytä kanteluiden uuteen ennätysmäärään. Yksi syy voi olla kantelun jätön helpottuminen. Kantelun voi nykyisin tehdä sähköpostitse tai verkon välityksellä. Mutta nämä reitit ovat olleet käytössä jo vuosia.

Kanteluennätyksen ohella oikeuskanslerinvirastossa tehtin viime vuonna ennätysmäärä ratkaisuja: yhteensä 2 443. Urakoinnin ansiosta päätöstä odottavien kanteluiden vuori hieman mataloitui. Kanteluista 90 prosenttia käsitellään vuoden sisällä.

Toinen laillisuusvalvoja, eduskunnan oikeusasiamies sai viime vuonna kanteluita ratkaistavakseen hieman yli 4 600, mikä on kaikkien aikojen toiseksi suurin luku. Ennätys syntyi 2013, jolloin kanslia vastaanotti 5 043 kantelua.

Kantelujen kärkikohteita ovat sosiaali- ja terveydenhuolto, poliisi, rikosseuraamusala ja sosiaalivakuutus.